Les llums nadalenques ja estan enceses a Sagunt
29 de novembre 2019

![](/media/1rubaiys/10_c_encendido-luces-navidad-28.jpg)  
![](/media/mq0pykun/10_c_encendido-luces-navidad-39.jpg)  
  

El tradicional enllumenat nadalenc que decora el municipi de Sagunt durant les dates festives ja està encés. L'acte d'inauguració ha tingut lloc esta vesprada a la porta de l'Ajuntament de Sagunt i ha comptat amb la presència de l'alcalde, Darío Moreno, i la regidora de Comerç i Mercats, Gloria Parra, els qui han sigut els encarregats d'encendre la il·luminació junt a les Falleres Majors de Federació Junta Fallera de Sagunt, Sandra Ordiñaga i Aitana González. També han estat presents altres regidors de la Corporació Municipal, així com representants de diferents grups polítics. L'acte ha estat amenitzat pel cor infantil del col·legi Villar Palasí, que han delectat els veïns i veïnes de Sagunt amb un repertori variat de nadales.

  

Enguany, l'Ajuntament ha adjudicat el contracte de la instal·lació de l'enllumenat i decoració ornamental nadalenca a l'empresa Il·luminacions Jesús Nazarena S.L. per un import de 49.019,30 euros IVA inclòs. Les llums il·luminaran els carrers de Sagunt i del Port de Sagunt fins al pròxim 7 de gener de 2020. Concretament, es repartixen entre els principals carrers dels dos nuclis del municipi, a més d'il·luminació interna en les places Cronista Chabret a Sagunt, la Plaça del Sol del Port de Sagunt, edificis municipals com l'Ajuntament, la Tinència d'Alcaldia i el Centre Cívic i, com a novetat, la col·locació d'estreles fugaces en el Forn Alt i en l'Ermita de Sant Cristòfol de Sagunt.

  

![](/media/rwvbhebl/10__c_encendido-luces-navidad-14.jpg)  

  

En total s'han instal·lat 125 arcs i 4 rètols lluminosos, a més d'adorns i ornamentació nadalenca en les diferents places. El muntatge d'estes llums s'ha realitzat íntegrament amb tecnologia LED, la qual cosa suposa un estalvi energètic i econòmic molt significatiu.

  

Comença així el Nadal en el municipi en dotar d'ambient nadalenc a nombroses zones comercials de la ciutat. La delegació de Comerç i Mercats pretén així un any més, tal com explica la regidora, dinamitzar el comerç de la ciutat mitjançant l'impuls de les compres en el municipi en estes dates tan assenyalades, adornant els carrers perquè els veïns s'animen, isquen a passejar i realitzen les seues compres en el xicotet comerç local.

​

![](/media/1mwj2g3x/10c_encendido-luces-navidad-9.jpg)  
  

**Fil musical en les principals avingudes**

  

A més de la il·luminació nadalenca, la delegació de Comerç i Mercats també ha contractat la instal·lació d'un fil musical que podrà sentir-se en les principals avingudes de Sagunt i del Port de Sagunt a partir del pròxim 15 de desembre i fins al 7 de gener. Concretament, a Sagunt s'instal·larà a Camí Reial, plaça Cronista Chabret, carrer Horts i Doctor Pals, mentre que al Port de Sagunt serà a la Plaça del Sol, avinguda 9 d'Octubre, av. Camp de Morvedre i Hispanitat.

  

Este fil musical, que ha sigut sol·licitat pel Consell Assessor de Comerç com a suggeriment de millora per a dinamitzar la campanya de Nadal, també ha sigut consensuat amb les associacions de veïns, tal com explica Gloria Parra, ja que «**no volíem envair la vida de les persones i pertorbar el seu descans**», per tant, les cançons nadalenques estaran sonant únicament dos hores al matí, d'11 a 13 h, i dos a la vesprada, de 18 a 20 hores.​

![](/media/fzlao4ef/10__c_encendido-luces-navidad-3.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/les-llums-nadalenques-ja-estan-enceses-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/les-llums-nadalenques-ja-estan-enceses-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-llums-nadalenques-ja-estan-enceses-a-sagunt/ "Linked In")
*   [](mailto:?body=https://aytosagunto.es/va/actualitat/les-llums-nadalenques-ja-estan-enceses-a-sagunt/)